Hvorfor er der forskel på Googles søgeresultater i forskellige browsere?
Google forsøger på mange måder at tilpasse søgeresultaterne til den enkelte bruger. Så det du ser ikke nødvendigvis helt det samme, som jeg gør, selv når vi søger på det samme.
Googles indeks ligger spredt ud over mange datacentre og webservere. De er ikke altid 100 % i sync – altså identiske. Hver gang du søger kobles du til det datacenter og webserver, som Googles systemer vurderer, hurtigst kan returnere de rigtige søgeresultater til dig. Det kan godt skifte fra søgning til søgning, og derfor kan du opleve sådanne forskelle.
En anden årsag til forskellen kan være, om du er logget ind på Google eller ej. Hvis du er logget ind på Google med den ene browser og ikke med den anden, så kan det også give forskellige søgeresultater.
Mange folk lægger slet ikke mærke til om de er logget ind på Google eller ej, men det er meget vigtigt, at du gør det, når du tjekker søgeresultater. Du kan være logget ind, hvis du for eksempel har brugt Gmail eller en af Googles andre tjenester, som kræver login.
På skærmbillederne fra Google nedenfor kan du se, hvordan du identificerer om du er logget ind på Google. På det første billede er jeg logget ind på Google med min konto: mikkel@joblr.net. Hvis du klikker på ”Log ud” bliver du logget ud af Google. På det næste billede kan du se hvordan det ser ud, når du er logget ud.
Selv hvis du er logget ud af Google tilpasser Google dog stadig resultaterne. Det foregår anonymt på basis af en cookie på din computer. Du kan vælge at slå denne funktion helt fra eller slette dine Google cookies fra gang til gang.
Hvis du er logget ud af Google, vil du sikkert finde et link i øverste højre hjørne til ”Weboversigt”. Funktionen er forholdsvis ny, så det er muligt at placering og udformning ændrer sig med tiden.
På weboversigten kan du vælge, om du vil have tilpasningen af søgeresultater slået til eller ej.
Hvis du både er logget ud, har deaktiveret tilpasning og slettet den seneste cookie fra Google på din computer, burde du få rimeligt neutrale resultater.
Der har dog i den senere tid vist sig flere og flere eksempler på forskellige resultater, der tilsyneladende kun har grundlag i brug af forskellige browsere. Det kan således ikke udelukkes helt, at Google giver lidt forskellige resultater alt efter om du bruger deres egen Chrome, IE eller Firefox.